Nordsøens Ocenarium har fået en ny dreng i klassen. Torsdag nat hentede de en ny klumpfisk hjem.

Den er meget lille og meget nuttet, og har en vægt på 5 kilo. Sådan beskrives Nordsøens Ocenariums nye dreng i klassen. En klumpfisk. - Den er lige ankommet, og vi er helt oppe at køre over det. Den er så sød, siger Sylvia Berglund, der er marketingchef hos Nordsøens Ocenarium. Den lille klumpfisk har været på noget af en tur. Den blev transporteret helt fra Portugal, og torsdag nat klokken 01:20 hentede tre akvariemestre fra ocenariet klumpfisken i Kastrup Lufthavn. Nu er klumpfisken kommet i den store tank med 4,5 millioner liter vand. - Den svømmer lystigt rundt, og den ser ud til at være i god form, siger Sylvia Berglund. Nordsøens Ocenarium aner ikke, hvor gammel den lille ny egentlig er. En klumpfisk har nemlig ikke en øresten, som mange andre fisk har, og det er netop ørestenen, man bruger til at aflæse, hvor gamle fisk er - på samme måde, som man kan tælle årerne på et træ for at finde frem til deres alder. Den store klumpfisk har fået selskab Nordsøens Ocenarium har allerede en klumpfisk i forvejen. Den fik de for fire år siden, og den vejer hele 300 kilo. -  Det ser simpelthen så sjovt ud, når de svømmer ved siden af hinanden, siger Sylvia Berglund. Ocenariet har valgt at få en klumpfisk mere, fordi det er en af de helt store trækplaster. Den store på 300 kilo er stadig fit for fight, men man ved aldrig, hvor længe de lever, fortæller Sylvia.